Snap (երգ, Ռոզա Լին)

**«Snap»,** հայ երգչուհի Ռոզա Լինի երգը։ Պաշտոնապես թողարկվել է 2022 թվականի մարտի 19-ին բոլոր հարթակներում։ Երգը ներկայացվել է Իտալիայի Թուրին քաղաքում կայացող «Եվրատեսիլ 2022» երգի մրցույթին։ Այն ընտրվել է «Եվրատեսիլ» երգի մրցույթի հայաստանյան հեռարձակողի՝ Հայաստանի Հանրային հեռուստաընկերության կողմից։ Ավելի ուշ երգը ներառվել է Ռոզա Լին լLay Your Hands Upon My Heart (2023) դեբյուտային մինի ալբոմում։

## Նկարագրություն
Երգը պաշտոնապես հրապարակվել է 2022 թվականի մարտի 19-ին, իսկ դրանից մեկ շաբաթ առաջ ներկայացվել էր երգի փոքր հատված։

Երգչուհու կարծիքով՝ իր երգն անձնական պատմություն է, որը բոլորին ծանոթ է։ Այն ուղևորություն է դեպի ներաշխարհ։ Նա նշում է․ Երգի առաջին տեսահոլովակը հրապարակվել է նույն օրը, ինչ երգը՝ 2022 թվականի մարտի 19-ին: Տեսահոլովակի ռեժիսոր Արամայիս Հայրապետյանի խոսքերով՝ պահանջ էր դրված, որ հոլովակը լինի «օրգանական» և «միջազգային մտածելակերպի», և պետք էր ներկայացնել Ռոզայի հոգեվիճակը։ Հոլովակը նկարահանվել է Երևանում։ Գլխավոր գաղափարը փոքր տունն է, որը հոլովակի վերջում սկսում է թռչել։ Երգի երկրորդ տեսահոլովակը հրապարակվել է 2022 թվականի հոկտեմբերի 7-ին։

## Եվրատեսիլ երգի մրցույթ
### Ընտրություն
Ներկայացուցչին ընտրելու նպատակով Հայաստանում անցկացվել է փակ ընտրություն։ Ըստ որոշ աղբյուրների՝ ընտրական փուլին մասնակցել են Աթենա Մանուկյանը, Սարո Գևորգյանը, Կամիլ Շոուն և Ռոզա Լինը։ 2022 թվականի փետրվարի 15-ին Հանրային հեռուստաընկերությունը հերքել է այն պնդումները, որ Լինն արդեն ընտրվել է՝ նշելով, որ դեռ որոշում չի կայացվել, և հայտարարությունը կարվի մարտին։ Մարտի 4-ին հայկական մի քանի լրատվամիջոցներում տեղեկություններ էր տարածվել, որ Հայաստանը ներկայացնելու համար պայքարում է երկու երգիչ՝ Ռոզա Լինն ու Սարո Գևորգյանը։

2022 թվականի մարտի 11-ին որպես ընտրված մասնակից հայտարարվել է Ռոզա Լինը։

### Եվրատեսիլում
Ըստ Եվրատեսիլի կանոնների՝ բոլոր երկրները, բացառությամբ ընդունող երկրի և «Մեծ հնգյակի» (Ֆրանսիա, Գերմանիա, Իտալիա, Իսպանիա և Միացյալ Թագավորություն), պետք է հաղթահարեն կիսաեզրափակիչ փուլը, որպեսզի հնարավորություն ստանան մասնակցելու մրցույթին։ Յուրաքանչյուր կիսաեզրափակչից տասը լավագույններն անցնում են եզրափակիչ փուլ։ Եվրոպական հեռարձակողների միությունը մրցակից երկրները բաժանել է վեց տարբեր զամբյուղների՝ հիմնվելով նախորդ մրցույթների քվեարկության ձևերի վրա, իսկ քվեարկության բարենպաստ պատմություն ունեցող երկրներն ընդգրկվել են նույն զամբյուղի մեջ։ 2022 թվականի հունվարի 25-ին տեղի է ունեցել վիճակահանություն, որի արդյունքում յուրաքանչյուր երկիր հայտնվել է երկու կիսաեզրափակիչներից մեկում։ Որոշվել է նաև, թե շոուի որ մասում են հանդես գալու։

Հայաստանը հանդես է եկել առաջին կիսաեզրափակչում, որը տեղի ունեցավ 2022 թվականի մայիսի 10-ին։ Ռոզա Լինի ելույթը եղել էր շոուի երկրորդ հատվածում։

Բեմի ձևավորումը հիշեցնում էր սենյակ, որի պատերը պատված էին թղթով։ Ելույթի ընթացքում Լինը պատռում էր այդ թղթի տարբեր մասեր։ Վերջում սենյակը պտտվեց, և երգչուհին պատից մի շրջան պոկեց։

Երգը նորից էր կատարվել եզրափակիչ փուլում, որտեղ գրավել էր 20-րդ հորիզոնականը։

## Մրցույթից հետո
Եվրատեսիլ 2022-ի ավարտից մի քանի ամիս հետո երգը հայտնի է դարձել ՏիկՏոկ հարթակում։ Հետագայում դարձել է Spotify հարթակում Եվրատեսիլ մրցութի պատմության մեջ երկրորդ ամենաշատ նվագարկումներով երգը` 2019 թվականի մրցույթի հաղթող ճանաչված Arcade-ից հետո։ Եվրատեսիլ 2025 մրցույթի առաջին կիսաեզրափակչի ընթացքում ցուցադրված ոչ հաղթող երգերի հիթ֊շքերթի մեջ «Snap» երգը զբաղեցրել է առաջին հորիզոնականը՝ 1.233 միլիարդ նվագարկումներով։ «Snap»-ը  Բելգիայում, Ավստրիայում, Ֆրանսիայում, Գերմանիայում, Իսլանդիայում, Իռլանդիայում, Իտալիայում, Նիդեռլանդներում, Նորվեգիայում, Շվեդիայում և Շվեյցարիայում հասել է առաջին տասնյակի հիթ-շքերթների գագաթնակետին: Երգը նաև հասել է 21-րդ հորիզոնականին բրիտանական սինգլների հիթ-շքերթում, ինչը Ռոզա լինին դարձրել է «Եվրատեսիլ-2022»-ի ամենահայտնի արտասահմանյան կատարողը Մեծ Բրիտանիայում։ Բացի եվրոպական չարթերից` երգը հայտնվել է Ասիայի և Աֆրիկայի, Հյուսիսային և Հարավային Ամերիկայի երկրների հիթ-շքերթներում: Այն ամերիկյան Billboard Hot 100-ում իր դեբյուտը կատարել է 97 համարի ներքո, այնուհետև հասել է 67-րդ հորիզոնականին՝ դառնալով 21-րդ դարում «Եվրատեսիլի» երկրորդ երգը, որը հայտնվել է այդ հիթ-շքերթում։ 

2022թ․ սեպտեմբերի 30-ին Columbia Records ընկերության կողմից երգը վերաթողարկվել է՝ «SNAP PACK» ալբոմի կազմում։

Մանկական Եվրատեսիլ 2022 երգի մրցույթի ընթացքում Ռոզա Լինը կատարել է երգի նոր տարբերակ` հայկական ազգային նվագարանների օգտագործմամբ։

## Ծանոթագրություններ

## Արտաքին հղումներ
* Rosa Linn - Snap
* Rosa Linn - Snap / Backstage

Կատեգորիա:Եվրատեսիլ երգի մրցույթի երգեր
Կատեգորիա:Հայաստանը Եվրատեսիլ երգի մրցույթում
Կատեգորիա:Հայաստանի երգերը Եվրատեսիլ երգի մրցույթում
Կատեգորիա:Սինգլներ այբբենական կարգով